กระทรวงคมนาคมร่วมกับทุกภาคส่วน อำนวยความสะดวกแก่ประชาชนและนักท่องเที่ยว ปลอดภัยทุกมิติ
นายชยธรรม์ พรหมศร ปลัดกระทรวงคมนาคม กล่าวว่า กระทรวงคมนาคมได้กำหนดยุทธศาสตร์ให้ทุกหน่วยงานในกำกับของกระทรวงคมนาคม เน้นย้ำเรื่องความปลอดภัยในการเดินทางของประชาชนทุกมิติ ทั้งทางบก ทางราง ทางน้ำ ทางอากาศ เป็นภารกิจหลักที่สำคัญในการเดินทางของประชาชนช่วงเทศกาลสำคัญ ข้อมูลจากมูลนิธิเมาไม่ขับพบว่า ช่วงเทศกาลสงกรานต์ในปีที่ผ่านมา สถิติผู้เสียชีวิตและบาดเจ็บจากอุบัติเหตุยังสูงอยู่ ระหว่างวันที่ 11 – 17 เมษายน 2565 มีผู้เสียชีวิตสูงถึง 278 คน บาดเจ็บ 1,869 คน สาเหตุสำคัญมาจากพฤติกรรมของผู้ใช้รถใช้ถนนเป็นหลัก แม้หน่วยงานของภาครัฐจะดำเนินการด้วยมาตรการเชิงป้องกันและอำนวยความสะดวกแล้วก็ตาม กระทรวงคมนาคม ขอความร่วมมือของประชาชนโดยเฉพาะผู้ขับขี่ยานพาหนะตระหนักถึงหน้าที่ความรับผิดชอบที่ต้องเตรียมความพร้อมทั้งร่างกาย ยานพาหนะควบคู่ไปกับจิตสำนึกในการใช้ถนนร่วมกัน นอกจากนี้ ภาครัฐโดยกระทรวงคมนาคมยังได้ร่วมกับทุกภาคส่วนกำหนดมาตรการสนับสนุนอำนวยความสะดวกแก่ผู้ใช้ทางในช่วงเทศกาลโดยได้ขอความร่วมมือเจ้าหน้าที่ฝ่ายปกครองกระทรวงมหาดไทย ช่วยเจ้าหน้าที่ของการรถไฟแห่งประเทศไทย ในการตราจสอบจุดตัดทางแยกระหว่างรถไฟกับถนน เพื่อไม่ให้เกิดอุบัติเหตุบริเวณจุดตัดทางแยกของรถไฟและถนน ตรวจสอบพฤติกรรมผู้ที่ดื่มแอลกอฮอล์ตามชุมชนหมู่บ้านต่างๆ ไม่ให้ออกมาใช้รถใช้ถนนโดยเด็ดขาด เพื่อลดความแออัดของการจราจร รวมทั้งลดความเสี่ยงของการเกิดอุบัติเหตุ ขณะที่ผู้ประกอบการสหพันธ์รถบรรทุก ให้ความร่วมมือหยุดให้บริการขนส่งสินค้าขนาดใหญ่ที่ไม่มีความจำเป็นช่วงสงกรานต์ ให้เหลือไว้เฉพาะการขนส่งสินค้าอุปโภคบริโภคที่จำเป็นเท่านั้นขณะที่การรถไฟแห่งประเทศไทย จัดขบวนรถพิเศษช่วยการโดยสาร เพิ่ม10 ขบวน ในเส้นทางสายเหนือและสายตะวันออกเฉียงเหนือ พ่วงตู้โดยสารในขบวนรถประจำ 222 ขบวน ให้เต็มกำลังหน่วยลากจูง รวมแล้วสามารถรองรับการเดินทางของผู้โดยสารได้สูงสุดกว่า 108,000 คนต่อวัน เพียงพอต่อการเดินทาง และไม่มีผู้โดยสารตกค้างอย่างแน่นอน สำหรับผู้โดยสารที่มีความประสงค์จะเดินทางด้วยขบวนรถไฟทางไกลในเส้นทางสายเหนือ สายใต้ และสายตะวันออกเฉียงเหนือ กลุ่มขบวนรถด่วนพิเศษ รถด่วน รถเร็ว รวม 52 ขบวนต่อวันสามารถใช้บริการได้ที่สถานีกลางกรุงเทพอภิวัฒน์ ซึ่งการรถไฟฯ ได้มอบสิทธิให้ผู้โดยสารสามารถใช้ตั๋วโดยสารขบวนรถด่วนพิเศษ รถด่วน รถเร็ว รถธรรมดา และตั๋วเดือน เข้าใช้บริการรถไฟชานเมืองสายสีแดงที่สถานีดอนเมือง ได้โดยไม่เสียค่าใช้จ่าย ตามเงื่อนไขที่ระบุอยู่บนตั๋วโดยสาร ส่วนประชาชนที่ใช้บริการขบวนรถชานเมือง ขบวนรถธรรมดา และขบวนรถนำเที่ยวทุกสาย จำนวน 62 ขบวน ยังคงให้บริการต้นทาง - ปลายทางที่สถานีกรุงเทพเหมือนเดิม และเพื่อให้การเดินทางเชื่อมต่อ ไปยังสถานีกลางกรุงเทพอภิวัฒน์ได้อย่างสะดวก รฟท. และองค์การขนส่งมวลชนกรุงเทพ (ขสมก.) จัดรถ Shuttle Bus ให้บริการรับ - ส่ง ฟรี เริ่มต้นจากสถานีกรุงเทพ ไปยังสถานีกลางกรุงเทพอภิวัฒน์